Papersnake/gushiwen huggingface dataset:
五绝呈李惟学山长
王奕（元代）

尝笑蓝仙踏踏歌，极知感慨欲如何。
檐头白日苍生共，到了圣贤分得多。
丹霞舍利塔
释函是（明代）

心光彻内外，如珠入五色。珠与色无性，非离亦非即。

非即超形骸，非离浃营卫。月在千波中，波波摇青霁。

凡圣唯一心，湛昏成二谛。示生死涅槃，而实无坚脆。

脆以别生死，坚光表性义。本从心生色，迷色乃有二。

蚌含明月珠，体合百骸粹。领纳镜中像，想即妙观智。

流注皆真常，分别非明记。如是五蕴身，与法身何异。

秖因一念迷，情生分秽净。净秽悟由心，当念绝邪正。

佛以此智證，法化无同别。示现别中同，同中别自晰。

光耀百千年，福被我遗教。神光触金轮，仰瞻如梦觉。

栖贤发瑰异，感激当其运。移光照岭南，慈曜无远近。

佛子学聚沙，燔土紫金斓。崔巍海螺巅，晶晶逼霄汉。

举目道与会，布发形俱泮。见闻起遐情，究此未来际。

念念尽圆明，身与心毋戾。
送孙丞法先池阳二首
苏籀（宋代）

樗枌里中契，年辈愧君先。
德迈华腴裔，才优砉剨然。
牛刀恢勿扰，马首峻高迁。
交荐诸侯鹗，蓝田崔未贤。
青县复雪三叠前韵
王汝璧（清代）

粉本重描孰画师，梦中白凤好相随。夙沙揽海天为合，析木扬葩月又离。

岂曰无衣思爱日，已占有庆乐耕时。闲情更忆梅梢碟，玉冷香温感鬓丝。
小金山送萧昶昆玉还朝
杨王休（宋代）

学士堂中挹斗杓，银灯火树灿春潮。江枫影合横孤鹤，海屿云閒彻洞箫。

论旧一尊惊绿鬓，忧时双泪湿青苗。二难莫更嗟留滞，殿里金莲烛未消。
夜宿郓城
杜仁杰（元代）

残月和灯照弊帷，疏风乘隙入征衣。恰逢远客思归日，正是家人说梦时。
汉宫春（蜡梅）
张先（宋代）

红粉苔墙。透新春消息，梅粉先芳。奇葩异卉，汉家宫额涂黄。何芳斗巧，运紫檀、翦出蜂房。应为是、中央正色，东君别与清香。

仙姿自称霓裳。更孤标俊格，非雪凌霜。黄昏院落，为谁密解罗囊。银瓶注水，浸数枝、小阁幽窗。春睡起，纤条在手，厌厌宿酒残妆。
君王画阵看
林希逸（宋代）

圣世忧边切，骚骚羽檄忙。凯歌来幕府，画阵奏君王。

宸陛千官庆，军书一卷长。捲舒从御榻，想像到沙场。

此日丹青笔，当时赤白囊。会看麟阁上，图写更辉煌。
奉同诸公题河中任中丞新创河亭四韵之作
李商隐（唐代）

万里谁能访十洲，新亭云构压中流。河鲛纵玩难为室，

海蜃遥惊耻化楼。左右名山穷远目，东西大道锁轻舟。

独留巧思传千古，长与蒲津作胜游。
奉诏阅庶吉士卷和介翁韵二首 其二
孙承恩（明代）

阁下群贤角艺同，彩毫挥染尽成虹。先唐甲第皆称俊，有宋宏词独擅雄。

宝气一时呈匣剑，太音千古寄丝桐。明时报称惭无似，荐士聊为竭寸衷。
送苏迨
陈师道（宋代）

胸中历历著千年，笔下源源赴百川。
真字飘扬今有种，清谈绝倒古无传。
出尘悟解多为路，随世功名小著鞭。
白首相逢恐无日，几时笔札到林泉。
舂山草堂感怀 其三
屈大均（明代）

客心伤已尽，黄鸟苦流声。一水穿云直，孤花吐日明。

东西家未定，四十道无成。何以蠲忧疾，文章送此生。
送钱副使黎阳发运
徐铉（宋代）

一杯寒食酒，珍重送君行。
花影黎阳渡，春风浚水声。
泛舟无废事，聘骥有修程。
应用方无暇，何须怆别情。
南阳道中作
张九龄（唐代）

登郢属岁阴，及宛懵所适。复闻东汉主，遗此南都迹。

佳气蔼厥初，霸图纷在昔。兹邦称贵近，与世尝薰赫。

遭遇感风云，变衰空草泽。不识邓公树，犹传阴后石。

驱马历闉闍，荆榛翳阡陌。事去物无象，感来心不怿。

怀古对穷秋，兴言伤远客。眇默遵岐路，辛勤弊行役。

云雁号相呼，林麇走自索。顾忆徇书剑，未尝安枕席。

岂暇墨突黔，空持辽豕白。迷复期非远，归欤赏农隙。
和郁簿述怀古风
虞俦（宋代）

莫笑当年韩与侯，钓鱼温水垂纤钩。
鸢肩自是腾上速，安用常何荐马周。
先生直气摩星斗，肯来州县某低头。
莅官姑欲行所学，一猿未足胜众猴。
平生一介重取与，邈祝不义如云浮。
同舍傥金初何有，从者窃屦还言否。
古井新来亦波浪，夷途强指如山丘。
毁言中人以疑似，心苟无瑕何足尤。
虽然铄金忌家口，此语不妄闻诸邹。
谁知三月未得禄，长饥日典鹔鹴裘。
不和颜公乞米帖，吟诗肝肾愁镌锼。
诗成险语破鬼胆，我惭属和真蛮讴。
愿须暇日荐所有，君方有行宁少留。
何妨暂驾扬州鹤，犹胜他人万斛舟。
灵岩
刘黻（宋代）

千岩围一寺，入境便无尘。
古木犹知已，高崖若正人。
山灵袪虎迹。石髓幻龙身。
上有通天窍，民愁独未伸。
对月
韩淲（宋代）

璇霄荡凉飔，静夜却团扇。幽人醉未醒，月色窗户转。

起舞步高寒，借我蟾宫便。
喜祖三至留宿
王维（唐代）

门前洛阳客，下马拂征衣。不枉故人驾，平生多掩扉。

行人返深巷，积雪带馀晖。早岁同袍者，高车何处归。
资中八首
范祖禹（宋代）

六月炎蒸烈火高，黑云驱雨驾波涛。
千崖雪浪飞泉吼，万壑阴云古木号。
洗马行
陈宗道（宋代）

玉溪溪头波绿玉，玉溪溪上沙金粟。
晓营出马五花云，鸣榜齐金桥南浴。
马高如屋长如龙，四蹄如铁声如钟。
青刍几束粟几斗，豢汝爱汝争奇功。
编騌抹刷解色罢，黑面雄儿齐上马。
就中一马不敢骑，云是将军临陈者。
鸥
华岳（宋代）

随潮鸥鸟往来频，百十为群立水滨。
多怪朝来无一个，高飞想是避渔人。
题李伯时三教图卷 其三
李纲（宋代）

素王峨峨，万世所师。太和元气，逝者如斯。吾侪小人，有喙何施。

稽首顿首，念兹在兹。
春日载酒同诸子过友人赏牡丹四首 其四
何吾驺（明代）

千古名花索解稀，清平赋后是还非。沈香怅绝同飞燕，肯信花王拟阿妃。
于五松山赠南陵常赞府
李白（唐代）

为草当作兰，为木当作松。
兰秋香风远，松寒不改容。
松兰相因依，萧艾徒丰茸。
鸡与鸡并食，鸾与鸾同枝。
拣珠去沙砾，但有珠相随。
远客投名贤，真堪写怀抱。
若惜方寸心，待谁可倾倒？
虞卿弃赵相，便与魏齐行。
海上五百人，同日死田横。
当时不好贤，岂传千古名。
愿君同心人，于我少留情。
寂寂还寂寂，出门迷所适。
长铗归来乎，秋风思归客。
岳林古渡
释智愚（宋代）

契翁来作济人舟，两岩青山浸碧流。
舞棹舷歌不到处，知心惟有老岩头。
寄咏落花十首 其九 剑技
王夫之（明代）

峭寒生倚老拳狂，残月如探赤弹忙。白打翻腾矜鹞翅，红妆绰约罩梨鎗。

排场别样飞绳技，黄阁微酡效拍张。朱影半星挥雪练，一丝血缕染轻霜。
奉酬丘子野表兄饮酒之句
朱熹（宋代）

微褐不充体，寒夜怀重衾。古来穷庐士，岁暮多苦心。

苦心亦何为，世路多崎嵚。不藉杯中物，离忧坐自侵。

举杯当勿辞，何为复沉吟。醺酣遗所拘，神虑契遐襟。

荒湎思前戒，欢谣发清音。雅唱一何高，仰酬非所任。

申章聊叙报，洪量亦余钦。
龙门西象顶望海
郑善夫（明代）

浩荡窥南纪，长天望正繁。北风青啸海，高浪白浮山。

舟楫思兼济，云霄怅独还。何当溯牛女，重扣紫皇关。
玻璃碗
李光（宋代）

独醒难招楚些魂，时从蜑叟醉蛮村。兴来不假玻璃碗，自有随身老瓦盆。
汉上谒刘执中
彭汝砺（宋代）

尘土能污人，有如衣匪浣。驱车出闉阇，纵目尽江汉。

渔舟泛青出，潇洒雁为伴。芦花如飞雪，时逐风散漫。

可怜独清人，憔悴行泽畔。
夜登甘露山二首
刘克庄（宋代）

小家三两户，荒巘万千重。
有月犬时吠，无人泉自舂。
题栖凤亭四首
白玉蟾（宋代）

声传琴瑟风生枕，影泻琅玕月满庭。
白凤飞来枝外宿，夜深点破一林青。
呈冯太尉
释道济（宋代）

削发披缁已有年，只同诗酒是姻缘。
闹看弥勒空中戏，困向毗姻顶上眠。
撒手便能欺十圣，低头端不顾三贤。
茫茫宇宙无人识，犹道颠僧绕市廛。
兰室
张守（宋代）

分得骚人九畹香，时人不服更幽芳。小窗低户维摩室，苒苒奇芬春昼长。
赵壹
文同（宋代）

壹也本西县，状貌徒磊砢。
其才固难得，行有所不可。
世有讵能掩，而尔辄自我。
既慾焉得刚，所守实未果。
抵罪当至死，其中遂水火。
一为人所活，上赋何琐琐。
为文好讥骂，恶吻事掀簸。
逢陟与规辈，次第滋尔祸。
无成困乡里，倔僵老愈叵。
何烦遣相视，器识自幺麽。
余因守汉中，作诗揭墓左。
劝君莫学壹，学壹终坎轲。
台城路 三泖渔庄雅集图，为非石赋
戴延介（清代）

薄阴不散湖天暮，一丸飞破云影。积翠苔矶，嫩寒帘幕，早是离影乍整。

眠鸥梦警。又叶响菰蒲，挂帆风紧。惜别回头，九峰如睡髻鬟冷。

华年容易去也，叹欢悰渐减，鸿泥重认。明月街头，软红尘里，两地相思分领。

暗搔吟鬓，怕倦侣天涯，带围消损。一笛山阳，醉魂愁又醒。
题龛岩十咏 其三 灵湖
滕斌（元代）

岩窦中开一瓮天，蛟龙潜蓄此成渊。盘旋石壁水晶殿，神物朝朝作雨烟。
朱君以建昌霜橘见寄报以蛤蜊
孔平仲（宋代）

赠我以海昏清霜之橘，报君以淮南紫唇之蛤。橘肤软美中更甜，蛤体坚顽口长合。

开花结子幸采摘，没水藏泥岂蕲得。二物同时有不同，赋形与性由天公。

请君下箸聊一饱，莫索珠玑向此中。
魏将军歌
杜甫（唐代）

将军昔著从事衫，铁马驰突重两衔。
披坚执锐略西极，昆仑月窟东崭岩。
君门羽林万猛士，恶若哮虎子所监。
五年起家列霜戟，一日过海收风帆。
平生流辈徒蠢蠢，长安少年气欲尽。
魏侯骨耸精爽紧，华岳峰尖见秋隼。
星躔宝校金盘陀，夜骑天驷超天河。
欃枪荧惑不敢动，翠蕤云旓相荡摩。
吾为子起歌都护，酒阑插剑肝胆露。
钩陈苍苍风玄武，万岁千秋奉明主，临江节士安足数。
风雨
杨万里（宋代）

残风剩雨故欺人，垂箔关窗护病身。
自拾荷花楷面汗，新将笋病制头巾。
梅天笔墨都生醭，棐几文书嬾拂尘。
帽子一峰青可掇，隔墙不敢略开门。
颂古一百二十一首
释宗杲（宋代）

和尚不赴堂，庄王谢临屈。
一字入公门，九牛撤不出。
赠滕宗谅
吕岩（唐代）

华州回道人，来到岳阳城。别我游何处，秋空一剑横。
送赵维道北上
杨云鹏（元代）

干戈流落鬓毛焦，千里穷途著弊貂。老去少陵悲橡食，乱来王粲逐蓬飘。

朔庭云涨龙沙冷，南斗尘昏象阙遥。从此分携相见少，旅魂飞断不胜招。
偈五首
释觉阿上（宋代）

{賢贝换玉}拳下喝少卖弄，说是说非入泥水。
截断千差休指注，一声归笛啰啰哩。
登清音堂
喻良能（宋代）

堂上横看江上洲，洲边春浪拍天浮。
晴栏倚遍无多景，浩荡时时没白鸥。
醉蓬莱 咏雪 重阳全真集卷之六，全卷皆藏头
王哲（金朝）

然间云雾，密布长天，遍空呈瑞。屑飘飘，舞风前轻坠。面凝酥，山头铺分，又爽兼鲜媚。姹婴儿，相将携手，同来游觑。里全真，实中迎宝，满插琼花荣贵。脉和明，更三光分锐。地生辉，震方通耀，放烂银霞起。见师呼，仙童邀我，蓬莱一醉。
句
高似孙（宋代）

翠惊苕影乱，蟹过石阴空。
香社院
郭祥正（宋代）

重阴消散日车明，社鼓村歌乐太平。行过柘塘萧寺宿，隔墙犹听卖花声。
送林知录观
刘克庄（宋代）

除却留耕知己外，其他蹊径不曾鑽。
泉人浪自夸清史，冰氏安能动热官。
一鹤随身来去易，匹雏无力挽摊难。
东风作意开桃杏，且閟清芗待岁寒。
林文节绍圣日记后帖赞
岳珂（宋代）

进筑之法，古兵法所未有，
而始于本朝。予意其欲毁齿而儿不知，
所以为是渐取而渐摇。曾不虞乎兵分力疲，
反足以启戎心之骄。方圣主之侧身，
凛天变之未消。章吕合谋，
惟敌是挑。岂知夫璿玑七政之必齐，
而舞干两阶之自足以格有苗哉。我鼓其鼛，
我弓其弨，此帖之存，
圣心是昭。
劝农
张嵲（宋代）

奉诏励农耦，建旟行近郊。
流云生薄阴，远色澹平皋。
溪口逾散涣，山远始岧峣。
柔荑展翠茵，穹石架长桥。
暂休佳士庐，竹树干云霄。
步障疑围饰，杂花竞娴妖。
妆面羞短垣，儿童惊鼓饶。
皇恩信广大，只事因游遨。
竞识使君车，夫妇杂颠毛。
竟夕不知回，偃月生林梢。
已举候亭火，犹滞川上桡。
抚己愧民氓，归思戒屯膏。
绍兴丁已二月三十日同晏元老冯应礼罗君瑞游
何麒（宋代）

世路聱牙赤水过，故升天险问龙多。
书中旧识唐公昉，图里又闻冯盖罗。
绛阙岧岧双鹤下，青空杳杳八鸾歌。
一篇跳出孙樵语，未应虚皇玉字科。
光禄朱卿挽词十首
李廌（宋代）

乐圃林泉好，藤萝荫古台。
仰攀高节处，豫约挂冠来。
凉月空堂影，新霜百草荄。
凄清行乐地，履迹满苍苔。
二叠
刘克庄（宋代）

浮休叹柳斫为薪，子美怜梅傍战尘。
只愿玉关烽燧息，老身长作看花人。
何九于客舍集
王昌龄（唐代）

客有住桂阳，亦如巢林鸟。
罍觞且终宴，功业会未了。
山月空霁时，江明高楼晓。
门前泊舟楫，行次入松筱。
此意投赠君，沧波风袅袅。
题凌景南春露轩 其二
程本立（明代）

母榇扶来魄未安，春山草木露漙漙。松间晓滴花还破，薤上阳晞泪不干。

旧宅鱼泉空有井，小囊熊胆尚留丸。构轩题扁情何极，乞得诗铭后代看。
日暮望泾水
徐珩（唐代）

导源经陇阪，属汭贯嬴都。
下濑波常急，回圻溜亦纡。
毒流秦卒毙，泥粪汉田腴。
独有迷津客，怀归轸暮途。
江行遣兴二首 其一
江源（明代）

无嗟千里远，山断水茫茫。草市迎江货，枳花明驿墙。

身心尘外远，书剑梦中忙。在世谁非客，尘心徒自伤。
东皋十首
晁补之（宋代）

登登策策不须呼，时动圆荷触短蒲。
五步濠梁亦堪乐，相忘何必是江湖。
和毛秀才江墅幽居好十首
穆修（宋代）

江墅幽居好，当门看水田。
凫鸥闲夕照，秔稻秀原烟。
野屐无完齿，山衣有败肩。
遥闻双阙下，箫鼓乐丰年。
戊子三月望日自伊犁首途 其二
方士淦（清代）

荣瘁皆春梦，关山实壮游。来时千嶂雪，归去五湖秋。

箧有诚悬笔，寒披晏子裘。天涯明月共，回首庾公楼。
调赵双融居士二首 其一
周孚（宋代）

匆匆饷子一杯茶，老眼蒙笼似有花。莫倚淫坊现摩诘，便望神咒禦登伽。
喜表公往楚王城
齐己（唐代）

已闻人舍地，结构旧基平。一面湖光白，邻家竹影清。

应难寻辇道，空说是王城。谁信兴亡迹，今来有磬声。
宴吴王宅
祖咏（唐代）

吴王承国宠，列第禁城东。连夜征词客，当春试舞童。

砌分池水岸，窗度竹林风。更待西园月，金尊乐未终。
和张晋彦
王质（宋代）

白草蒙荒烟，江南似江北。游子无故乡，去住总为客。

平生不如意，江阔见面窄。相逢酒一杯，意气感知识。
夏日口占
郝懿行（清代）

人言三伏暑天长，我有间中逃暑方。山气西来朝带爽，窗风北过午生凉。

心清不借甘瓜镇，几静惟闻古墨香。更喜眠余湘簟冷，蝉声乱落读书床。
次刘子驹韵
胡宏（宋代）

心由天造方成性，逐物云为不是真。
克得我身人欲去，清风吹散满空云。
燕石长亭
谢天与（明代）

雨湿云根燕不声，离魂消处一长亭。因思南浦江淹笔，草绿波光是此情。
送梁卿王郎中使东蕃吊册
崔湜（唐代）

梁侯上卿秀，王子中台杰。赠册绥九夷，旌旃下双阙。

西堂礼乐送，南陌轩车别。征路入海云，行舟溯江月。

兹邦久钦化，历载归朝谒。皇心谅所嘉，寄尔宣风烈。
梦游仙
项斯（唐代）

梦游飞上天家楼，珠箔当风挂玉钩。鹦鹉隔帘呼再拜，

水仙移镜懒梳头。丹霞不是人间晓，碧树仍逢岫外秋。

将谓便长于此地，鸡声入耳所堪愁。
艮岳百咏 清赋亭
李质（唐代）

四海熙熙万物和，太平廊庙只赓歌。欲追林下骚人意，却是临流得句多。
早行鸣山二首 其一
杨万里（宋代）

淡淡清霜薄薄冰，晓寒端为作新晴。殷勤唤醒梅花睡，枝上春禽一两声。
挽李尚书二首
刘克庄（宋代）

幕下多材隽，于今尽策勋。
可怜狂处士，曾揖大将军。
久戌儿郎老，新招部曲分。
此生甘寂寞，有泪湿高坟。
宿天竺寺
陈陶（唐代）

一宵何期此灵境，五粒松香金地冷。

西僧示我高隐心，月在中峰葛洪井。
题邵古香乾坤一亭
何梦桂（宋代）

一亭亦直寄，作者知为谁。
结薜开户牖，柱桂辛一夷楣。
百年此宴乐，常恐生忧悲。
天地一传舍，过客安可羁。
唐肆欲求马，万事隙決驹。
白云亭上山，流水亭下池。
夜半抚朱绳，美人生白髭。
登金华山玉京观中有陈子昂书台 其二
杨慎（明代）

古调今寥落，令人忆拾遗。不图垂拱世，复睹建安诗。

瑟在犹清庙，碑残尚色丝。紫玚留咏后，千载有钟期。
望江南（答徐守韵）
洪适（宋代）

嗟故岁，夏旱复秋阳。十雨五风皆定数，千方百计为灾伤。小郡怎禁当。

劳拊字，惠露洽丁黄。田舍炊烟常蔽野，居民安堵不离乡。祖道免斋粮。
顺之将携室行而苦雨用前韵戏之
晁补之（宋代）

十旬九雨龙淫荒，林蝉砌螾俱悲凉。
丰隆不闵行泽足，犹唤脂车烦阿香。
我知此咎非风伯，凭凭幕天尔勍敌。
王郎行李望秋晴，莫污北飞双凤翼。
师林十二咏 其五 禅窝
王行（元代）

咫尺栖身地，宽如选佛场。须知九千界，元不离禅床。
离宛丘斗门
张耒（宋代）

樯乌映高柳，晚泊近晴川。
野日离烟树，风霜断夕天。
牛羊知别离，灯火认邻船。
独客归何晚，平芜远更连。
孤城飞鸟外，春水片帆前。
萧瑟孤征恨，更深独未眠。
午枕
华岳（宋代）

三杯未醒复三杯，醉眼朦胧劈不开。
急办藤床并竹枕，要随蝴蝶到蓬莱。
谢监丞子长雪中四绝 其三
喻良能（宋代）

江边钓雪翁荷笠，道上行人马度桥。说与儿童须爱惜，莫贪琼屑撼长条。
题段吉先小景三首
晁补之（宋代）

惨澹天云欲雨低，秋山人静鸟声稀。
似闻谷响飞黄叶，恐有孙登半岭归。
戏为难韵同官和之
孔平仲（宋代）

稚柳将成线，残梅尚有柎。破春寒料峭，送晚角喑呜。

地僻閒宾榻，泥深隔酒垆。此时愁寂寞，幽闷寄操觚。
过桐庐县
韦骧（宋代）

舟倚桐庐岸，春风草树明。经由今假道，潇洒旧闻名。

山势侵云上，溪流见底清。兹行得佳味，夜枕听滩声。
周文矩庄子说剑图后有董宗伯书《说剑篇》
王士祯（清代）

古今人物画手谁第一？晋有卫协吴曹兴。南唐周生更奇隽，行笔瘦制姿崚嶒。

此图在世逾千载，墨光黯淡生光晶。君王隐逸各有态，蚕丝烟篆交回萦。

目瞋鬓突五剑客，短后之衣曼胡缨。二人旁立目左顾，剑如星日光纵横。

昂首右顾者三士，二人按镡神欲生，一人拔剑作虎步，怒如截兕吞长鲸。

使笔如剑剑气出，此公无乃能铁兵。庄生说剑固豪快，十步千里无留行。

千年奇论佐奇笔，挥毫泼墨皆飞鸣。云间墨妙更遒绝，钟王腕底纷斗争。

自云昔见吴兴书《说剑》，恨不作图双妙并。今逢此卷信神物，又恨作书非赵卿。

徘徊三叹出金石，焕然妙迹如神明。我闻周生妙得后主作字法，秋胡谢女风格清。

秦淮花月汴京土，感此伤人今古情。
和闽帅
许应龙（宋代）

龙飞天子揽英雄，旧德欣逢泰道通。
丹诏果然颁北阙，彩舟行矣驾东风。
雨馀杉径新添绿，暖入花妆旋姹红。
待得湖边春色满，我公已在凤池中。
新凿南湖接海潮，油幢领客泛兰桡。
那知半夜雨声急，却放新晴物色饶。
尽日登临陪步武，高谈洒落挹风标。
阳春白雪真难和，泚笔惟书道路谣。
女冠子
佚名（宋代）

同云密布。撒梨花、柳絮飞舞。楼台诮似玉。向红炉暖阁院宇。

深庭广排筵会，听笙歌犹未彻，渐觉轻寒，透帘穿户。

乱飘僧舍，密洒歌楼，酒帘如故。

想樵人、山径迷踪路。料渔人、收纶罢钓归南浦。路无伴侣。

见孤村寂寞，招飐酒旗斜处。南轩孤雁过，呖呖声声，又无书度。

见腊梅、枝上嫩蕊，两两三三微吐。
雪中早起偶作
孙应时（宋代）

年来爱雪起清晨，已污纷纷车马尘。
何似柴扉终日闭，静看玉宇一番新。
孤吟岂必烦余子，小酌仍先寿我亲。
更喜丰年报消息，力田甘作太平民。
甲辰人日病中，吟六言六首以自嘲
范成大（宋代）

有日犹嫌开牖，无风不敢上帘。
报国丹心何似，梦中抵掌掀髯。
好事近·万瓦雪花浮
张孝祥（宋代）

万瓦雪花浮，应是化工融结。仍看牡丹初绽，有层层千叶。镂冰看水更鲜明，说道真奇绝。来报主人佳兆，庆我公还阕。
赋竹深处
卫宗武（宋代）

淇园既往不足论，渭川徒多未足贵。
森然玉立闢幽深，弥望恢恢有余地。
何异东亭手亲植，遂使南阳日清閟。
绿云障日间弗容，翠涛翻空杳无涘。
冥冥韩林静而秀，窈窈蒋迳深且邃。
洗清袢暑迥莫留，截断俗尘飞不至。
何须层冰置几案，自然凉气生衣袂。
吟弄风月骚人徒，伯季松梅岁寒味。
於斯二仲可论交，谁为六逸宜邀致。
何时徒步许直造，著我其间同一醉。
只恐君疑庾亭来，角巾岂句还私第。
十二月奉教作
李峤（唐代）

玉烛年行尽，铜史漏犹长。池冷凝宵冻，庭寒积曙霜。

兰心未动色，梅馆欲含芳。裴回临岁晚，顾步伫春光。
黔中书事
许彬（唐代）

巴蜀水南偏，山穷塞垒宽。岁时将近腊，草树未知寒。

独狖啼朝雨，群牛向暮滩。更闻蛮俗近，烽火不艰难。
复泸凯歌 其一
梅应春（宋代）

重壁山前瑞色开，浮环夜渡捷骑来。一旗金鼓辕门晓，唤得满城生意回。
张公洞下
沈辽（宋代）

道人升天久不回，至今洞门向北开。当时仙仗人不识，白云缭绕山间来。

闯然初望烧香台，百步九折多苍苔。仙官委蛇剑佩肃，霓旌羽盖光漼漼。

鹤驭欲下风作媒，雪猿白凤势欲颓。嵌岩石乳谁敢饮，洞下风水声如雷。

龙车遥遥断消息，数百年来化为石。六朝人物丘墓坏，白骨尽为泥土蚀。

吾昔已炼九华丹，欣寻二洞穷幽寂。稚川方求句漏令，长史亦赖旌阳力。

手种青精期可择，未能脱去空羁靮。

篮舆往来不惮勤，搔首山前发斑白。
沩山问仰山临济得大愚力得黄檗力颂
释德光（宋代）

黄檗山头遭痛棒，大愚肋下报冤雠。当机一喝惊天地，直得曹溪水逆流。
上九江唐舍人一首五十韵
王阮（宋代）

江左承南渡，当阳控上流。
平时称用武，今日更防秋。
六代规摹古，三江险厄周。
高凭隆屏翰，下瞰握襟喉。
呼吸闻吴楚，封疆矗斗牛。
循良渡虎迹，神武射蛟游。
胜事余莲社，风光足庾楼。
倚天开峻极，倒影湛飞浮。
鼎败香山往，官轻靖节休。
义门十世美，将业二王优。
顷岁承平久，斯民习俗修。
究心依学校，服力事田畴。
狱净苔荒砌，山深麦挂丘。
共知忠义笃，肯陷矫诬羞。
不料腥羶起，能令日月幽。
云屯满赤县，天意卒鸿沟。
郡邑生荆棘，江湖识冕旒。
意捐形势地，聚作虎狼陬。
何胜辱，群生变暂偷。
奇功思赫赫，内治颇悠悠。
法令中间弊，流移不可留。
未经真抚恤，还已困虔刘。
对叠缘淮甸，长蛇致虏酋。
雷声忽不狗，旗尾又蚩尤。
隔岸几航苇，陴城亦缀斿。
兵戈闲耒耜，战舰夺松楸。
天下虽同扰，江西又不侔。
宿师惟此地，履亩倍他州。
诸将纷纷是，攸司日日掊。
文符竞旁午，膏备罄诛求。
战斗连年永，疮痍几日廖。
孽牙中作梗，气习遂成媮。
情动穿墉鼠，负行借父耰。
秉彝均物则，失德自乾餱。
近世凡临镇，何人解抚柔。
帝为辍近侍，人喜得贤侯。
父子文章伟，君臣契分投。
王言资润色，国是仗谋猷。
诗似丘传鲤，书如固续彪。
凤毛宜鸑鷟，骥种自骅骝。
增重依莲幕，尤烦借箸筹。
折部皆婉画，赐履又分忧。
奕奕长江上，源源数路头。
若非烦柱石，何以镇貔貅。
南土惊新事，西清拥碧油。
春风回野色，江月静帘钩。
地借长城望，尘清奕世雠。
有生皆固结，无士不冥搜。
立国须才用，闻公锐意收。
龙门如可上，敢请与荀俦。
中秋后一夕溪上对月
区怀年（明代）

素魄哉生黯佩缑，迟回银汉夜深愁。孤砧远戍烦霜杵，长笛谁深听海楼。

清霭眺残珠树杳，碧云思断桂花秋。溪光临影牵乌鹊，葛屦凉侵露未收。
舟过鹅行口，回望和州鸡笼山
杨万里（宋代）

两月青山不暂离，入城未见有山时。
万峰送我都回去，只有鸡笼未肯辞。
饯林子敬还闽葬母
何梦桂（宋代）

几度思亲不见亲，连江万里见南云。归来云逐江潮去，却负江头土作坟。
和吴安持使者迎驾
苏轼（宋代）

小雪疏烟杂瑞光，清波寒引御沟长。
曈曈日色笼丹禁，杳杳鞭声出建章。
鹓鹭偶叨陪下列，天阍聊启望中央。
归来喜气倾新句，满座疑闻锦绣香。
感遇四首 其二
王浍（元代）

两虎斗中野，利乃归衡虞。血肉相蹂躏，鼓吹行通衢。

独倚刚膂力，箕踞倾百壶。未必非祸福，凡百持尔躯。

吾闻虎畏罴，吹竹不枝梧。
凉雨
韩淲（宋代）

凉雨濯袢暑，中林动清觞。一日亦易与，千古不可忘。

人物信消长，治运空微昌。我有插架书，醉甚无慨慷。
水调歌头·榆塞脱忧责
吴潜（宋代）

榆塞脱忧责，兰径遂游嬉。吾年逾六望七，休退已称迟。日日登山临水，夜夜早眠晏起，岂得不便宜。有酒数杯酒，无事一枰棋。休更□，世途恶，宦久羁。□深林密，去路人物两忘机。昨日既盟鸥鹭，今日又盟猿鹤，终久以为期。蜀魄不知我，犹道不如归。
送侯屏山怀山归闽
崔岱齐（清代）

木兰坡上草离离，秀影依稀映墨池。顾恺山川宜写照，王维兄墨尽能诗。

客中归思同云远，江畔孤帆带月移。一片隋堤杨柳色，那堪又折向南枝。
劳停驿
欧阳修（宋代）

孤舟转山曲，豁尔见平川。
树杪帆初落，峰头月正圆。
荒烟几家聚，瘦野一刀田。
行客愁明发，惊滩鸟道前。
答吴与几二首
李复（宋代）

旧庐邻通衢，先畴接近郊。
居无风雨忧，岁免粒食劳。
生理亦已愉，胸中胡郁陶。
楹桷思丹刻，久厌处衡茅。
服味喜鲜甘，每羞视锄薅。
德业倦时修，凭虚事华豪。
郑真耕岩石，张蔚隐蓬蒿。
内省重千钧，外物轻一毛。
当时笑寂寞，清节后世高。
原思贫非病，赐也气徒骄。
尔视季子金，何如颜氏瓢。
庆元二年恭上太皇太后皇太后太上皇帝太上皇后尊号二十四首 其九
郊庙朝会歌辞（宋代）

缛仪既登，宝册既膺。喜洽祥流，云烝川增。天子万年，鸣玉慈庭。

惠我无疆，诜诜绳绳。
题方武城诗卷
罗椅（宋代）

斯人怀妙质，事事合唐贤。
命短於长吉，吟情似阆仙。
寒鸦政鸣噪，独鹤已蹁跹。
落日山亭下，沈思一怆然。
十六日宿芜湖县
李孝光（元代）

芜湖县南泊船夜，欲霜天色已苍苍。云山欲曙江流紫，洲渚初昏烧火黄。

自笑头颅向华发，尚为羁旅适他乡。东船西舫无人语，可惜窗中明月光。
壬戌首春十九日锁宿玉堂四绝
刘克庄（宋代）

十年前已卜菟裘，老恋君轩不自由。
衰飒秃翁垂八十，四更烛下作蝇头。
神居实师退院作偈留之
陈造（宋代）

瞿昙住西域，说法度群生。
群生所依怙，目以不动尊。
惟其不动所，群动皆摄受。
是时波旬种，百千万眷属。
排拫摧毁辱，蜂发雨矢集。
瞿昙如须弥，蜉蠓如予何。
亦如太虚空，云翳自变灭。
砥柱中惊波，古今无少损。
不动而坐胜，妙力固如是。
子道已末法，衲子沈世纷。
竞为住院计，匪利即趋名。
就常不待招，逐有栈豆恋。
实师住神居，四众所归向。
云何得归向，以师清修所。
虽为众归向，不作患失想。
翩然挈瓶锡，去若释峤云。
亦如箭辞弦，势若不可挽。
自师扫积弊，群魔尚遗种。
瞿昙昔去世，政以波旬所。
师行不回首，彼魔所愿欲。
虽无末法病，或昧不动意。
请答四众心，请为神居地。
柅车折蜚锡，山立镇所栖。
须弥自悲恙，太虚自空旷。
冲波沄沄去，砥柱屹不知。
群魔今末势，残雪行见晛。
我心寂不动，是瞿昙智力，
是子大法权。我不为子道，
子道可概举。庸酌四众心，
为子说此偈。瞿昙设住世，
与子同首肯。
丙申岁十月还乡作七首 其七
刘基（明代）

五载辞家未卜归，归来如客鬓成丝。亲知过眼还成梦，事势伤心不可思。

且喜松楸仍旧日，莫嗟闾井异前时。修文偃武君王意，铸甲销戈会有期。
物化
刘克庄（宋代）

今朝风物甚美，明日阴晴未知。
夕阳无回照理，落花有上天时。
道岩
方輗（宋代）

太极岩图出道州，兹岩名道宝相犹。
元公图说兹岩具，好向岩中仔细求。
寄左省韦起居序（一作宇）
郑谷（唐代）

风神何蕴藉，张绪正当年。端简炉香里，濡毫洞案边。
饰装无雨备，著述减春眠。旦夕应弥入，银台晓候宣。
寄邹广道 其二
彭汝砺（宋代）

夙昔闻君有古风，里闾邂逅一相逢。金兰密契虽深结，风月高吟未款从。

宝玉如能庇嘉谷，微蒿终待倚长松。江头若有东归雁，时寄声音慰病容。
闻邻寺粥
陈起（宋代）

寒釭旋擿动冥搜，泓玉摩研万象愁。
铁版响廊催早粥，铜壶添水易新筹。
一声鸡唱惊残梦，再听鸦群过小楼。
可惜秋光帷帟隔，料应河治五更收。
偈颂六十五首 其二十三
释普济（宋代）

经行及坐卧，常在于其中。要识其中事，长汀江水东。
蝶恋花 宝界山怀王仲山先生
窦镇（清代）

宝界山前云气紫，枨触怀思，超绝红尘里。父子联翩名进士。

宦途才入便归里。

世外桃源堪徙倚，林麓清幽，且住为佳尔。恍见先生随鹤起，隐居况味余同喜。
罗尚书挽诗三首 其一
洪适（宋代）

周旋仪禁路，契合本孤忠。帝识尚书履，人惊御史骢。

贵名青史上，谠论皂囊中。不入三台志，盐梅事竟空。
题屈子诗外二首 其二
沈元沧（清代）

笑他馀子竞风骚，未许陈梁声价高。一代才名兼意气，海南沛上两诗豪。
春夕伴同年礼部赵员外省直
郑谷（唐代）

锦帐名郎重锦科，清宵寓直纵吟哦。冰含玉镜春寒在，

粉傅仙闱月色多。视草即应归属望，握兰知道暂经过。

流莺百啭和残漏，犹把芳樽藉露莎。
新秋即事三首
皮日休（唐代）

痴号多于顾恺之，更无馀事可从知。酒坊吏到常先见，

鹤料符来每探支。凉后每谋清月社，晚来专赴白莲期。

共君无事堪相贺，又到金齑玉鲙时。

堪笑高阳病酒徒，幅巾潇洒在东吴。秋期净扫云根瘦，

山信回缄乳管粗。白月半窗抄朮序，清泉一器授芝图。

乞求待得西风起，尽挽烟帆入太湖。

露槿风杉满曲除，高秋无事似云庐。醉多已任家人厌，

病久还甘吏道疏。青桂巾箱时寄药，白纶卧具半抛书。

君卿唇舌非吾事，且向江南问鳆鱼。
春郊有感
释元肇（宋代）

用舍行藏只自伤，五年留滞在江乡。青松远引来南塔，白发犹欣见北堂。

麦浪有时迎燕舞，菜花无赖学莺黄。骑驴又打津头过，杨柳飞绵出短墙。
李家柘枝
张祜（唐代）

红铅拂脸细腰人，金绣罗衫软著身。

长恐舞时残拍尽，却思云雨更无因。
同禹卿拙斋登木末楼
姚鼐（清代）

江边携酒送春归，霁雨登楼风满衣。贾舶霾云吹暗浪，佛图悬日照空矶。

故交纵荡情忘老，寒衲逢迎语亦稀。第一江山容易到，举杯犹欲尽斜晖。
无题四首 其三
吕本中（宋代）

闻钟即起待天明，客舍无聊坐五更。何日长风破巨浪，看渠万里出门行。
梦二首 其一
弘历（清代）

反侧不能寐，永夜难遽颓。夏夜讵云永，而我觉悠哉。

欹枕少交讵，仿佛似梦来。昔者杜与李，生别诗吟悲。

又闻元寄白，欲以䰟相随。元杜今何在，应为梦醒时。

至人本无梦，有梦吾其衰。
相和歌辞。襄阳曲二首
崔国辅（唐代）

蕙草娇红萼，时光舞碧鸡。城中美年少，相见白铜鞮.

少年襄阳地，来往襄阳城。城中轻薄子，知妾解秦筝。
题扇
张镃（宋代）

梧竹风来玉枕凉，月高偏爱占华堂。
休言境界亲曾有，画出如闻夜气香。
元方用韵见寄次韵奉谢兼呈元东二首
陈与义（宋代）

一欢玄发水东流，两脚黄尘阅几州。
王湛时须看周易，虞卿未敢著春秋。
不辞彭泽腰常折，却得邯郸梦少留。
有句惊人虽可喜，无钱使鬼故宜休。
偈颂一百零四首 其二
释绍昙（宋代）

鸩鸟毛，乌喙药。毒无医，休动著。轻动著，尽大地人，皮肤脱落。
送孙舍人归湘州
梁陟（唐代）

盛才倾世重，清论满朝归。作隼他年计，为鸳此日飞。

比肩移日近，抗首出郊畿。为报清漳水，分明照锦衣。
题桃源图
胡仲弓（宋代）

图中想像晋桃源，问着桃源不澉言。
只道乱来无境土，谁知静澉有乾坤。
年深莫辨烟霞迹，洞古犹粘苔藓痕。
吟杖懒随刘阮去，漫寻春色到柴门。
杂感
沈辽（宋代）

咄咄待秋至，秋至安足惊。年华去如扫，正如宠与荣。

区区白驹隙，君子慎所行。不如陶渊明，超然自归耕。
双红豆 柳
顾贞观（清代）

风一丝。雨一丝。不系行人只系思。唤他杨柳枝。萍是伊。絮是伊。

眼眼眉眉生别离。章台无见期。
马明生遇神女歌
韦应物（唐代）

学仙贵功亦贵精，神女变化感马生。石壁千寻启双检，

中有玉堂铺玉簟。立之一隅不与言，玉体安隐三日眠。

马生一立心转坚，知其丹白蒙哀怜。安期先生来起居，

请示金铛玉佩天皇书。神女呵责不合见，

仙子谢过手足战。大瓜玄枣冷如冰，海上摘来朝霞凝。

赐仙复坐对食讫，颔之使去随烟升。乃言马生合不死，

少姑教敕令付尔。安期再拜将生出，一授素书天地毕。
六祖传付偈颂 其九 六祖
黄裳（宋代）

圆妙高人觉已通，便辞归去谩参同。一篇證道谁能赛，不谓唐僧有此风。
题李唐松月
舒岳祥（宋代）

明月青松枝，幽人岩下步。
劝君早归来，草头已多露。
依韵答俞承议
李复（宋代）

南北相望已十年，白头相见喜留连。
风埃异国君多感，朱墨劳心我自怜。
事可寸心能有几，生无百岁漫忧千。
一闻新赋思归去，韦杜溪边访旧田。
题罗元宰四时行乐图 其一 杏圃飞觞
成鹫（清代）

大地花开处处春，出墙红杏一枝新。青州从事来相访，清浊凭君作主人。
贺新郎·同住西山下
史达祖（宋代）

同住西山下。是天地中间，爱酒能诗之社。船向少陵佳处放，尘世必无知者。暑不到、云宫风榭。楚竹忽然呼月上，被东西，几叶云萦惹。云散去，笑声罢。清尊莫为婵娟泻。为狂吟醉舞，毋失晋人风雅。踏碎桥边杨柳影，不听渔樵闲话。更欲举、空杯相谢。北斗以南如此几，想吾曹、便是神仙也，问今夜，是何夜。
同世昌寻春
韩淲（宋代）

春风清晓尚微霜，近午寒收日渐长。步稳路平山涤霭，眼明溪净水生光。

珍禽啼鸟犹能乐，野草闲花亦自香。回首红尘是城市，林间诗酒试平章。
送杭州使君苏内相先生某用先生旧诗方丈仙人出渺茫高情犹爱水云乡为韵作古诗十四首 其三
李廌（宋代）

世人期公浅，云是真谪仙。愿公老台鼎，白首冠貂蝉。

为之乃固有，弗为愈知贤。清风不可挹，高高薄云天。
和人夜坐三首 其三
释德洪（宋代）

忠子定应诗瘦，隆禅甘作书痴。两客绝无消息，千峰见我栖迟。
王蒙太白林峦
弘历（清代）

太白何苍然，群峰蔚翠烟。去天三百里，镇地亿千年。

境岂俗能写，神惟契故传。黄眉如蓦遇，应解说其缘。
三月三十日
赵蕃（宋代）

正是春时病不聊，未嫌风雨送今朝。
今年红蕊明年在，此日繁阴后日凋。
诗癖不除终作崇，鬓霜无种自能饶。
平生吟友俱安在，寥落天涯不可招。
奉和圣制送张尚书巡边
王丘（唐代）

德业蕴时宗，幽符梦象通。台司计祈父，师律总元戎。

出入敷能政，谋猷体至公。赠行光睿什，宴别感宸衷。

文炳高天曜，恩垂湛露融。建牙之塞表，鸣鼓接云中。

策密鬼神秘，威成剑骑雄。朔门正炎月，兵气已秋风。

肃杀从此始，方知胡运穷。
颂古十九首
释法全（宋代）

布鼓当轩为击来，卧龙惊起出岩隈。
千峰秀色凭谁写，一带灯江古镜开。
送韩行人柱甫使楚便还吴门兼寄张幼于
欧大任（明代）

使者出燕州，翩翩拥传游。珠旗云梦泽，玉笛武昌楼。

雁去频经岁，鲈肥已及秋。报书张仲子，为我拂吴钩。
驿至得径坂讲席帛诗喜甚和韵且坚秋风武夷之约 其二
赵汝腾（宋代）

紫霞老子望青霞，喜诵新吟倚鬓华。已遣鸣驺迎道左，那知纫佩尚天涯。

为庄椿寿称觞近，访武夷仙卜日赊。秋夜月明游九曲，棹歌声里赋岩花。
赠黄时准地曹
林光（明代）

支离恐误后生嗔，语到忘机却逼真。天远君如初上日，酒阑吾逼独醒人。

閒因宿草看朝露，试向中宵认北辰。红树夕阳深嘱别，肯将秋鬓怨垂银。
后秋思五言五首
方回（元代）

诗与风骚迫，文兼史汉长。
半山非不尔，僻学汴梁亡。
胥门晚春闲眺
邓云霄（明代）

胥江春浪迭平沙，野水浮来尽落花。遥望片帆归别浦，不知双燕入谁家。

孤村斜日收渔网，远寺残钟起暮鸦。试问城中歌舞地，何如此处最清嘉。
清明日青龙寺上方（得多字）
刘长卿（唐代）

上方偏可适，季月况堪过。远近人都至，东西山色多。

夕阳留径草，新叶变庭柯。已度清明节，春愁如客何。
赪桐花限龙字
六十七（清代）

枝柔叶厚碧痕浓，色艳还看花发重。朱萼临风迷紫蝶，丹须和发抱黄蜂。

剪残红锦枝头见，敲碎珊瑚月下逢。好是年年誇竞渡，鲜妍如火映鱼龙。
警斋吴侍郎再和余送行及居厚弟诗各次韵
刘克庄（宋代）

少小携书借隙光，宵眠常晏起常忙。
莫嫌茅舍曝朝日，犹胜板桥行晓霜。
藜杖久疏前阁老，桃花不记旧台郎。
自惭道学工夫浅，晚却逃儒入老庄。
李铁鎗歌
杨维桢（元代）

李铁鎗，人之杰，将之强，手持铁鎗丈二长。铁鎗入手乌龙骧，龙精射之落搀抢。

皇帝十有二载秋七月，红凶西来寇西浙。防关健儿走惶惶，铁鎗一怒目眦裂。

十万赭衣暗城阙，铁鎗乌龙去明灭。须臾化作风雨来，净洗铜城满城血。

呜呼，殪猰貐，屠封狼，铁鎗之锋无与当。胡为将星昨夜坠昱关，铁鎗一折天无光。

天无光，人伥伥，云台倚天云潜伤。天子赠忠良，祠以血食冬青乡。

呜呼，归来乎铁鎗。
郴江百咏并序·妙胜寺
阮阅（宋代）

谁营僧舍近西城，今与行人作短亭。
庭下秋风花簌簌，门前春水竹青青。
次韵木伯初秋兰 其三
许及之（宋代）

万蕊千葩角富豪，秋兰无处却为高。蚤知捷径终南是，招隐当时不入骚。
哭夫诗百首（录十首）
薄少君（明代）

儿幼应知未识予，予从汝父莫踌蹰。
今生汝父无繇见，好向他年读父书。
早秋吟
释契嵩（宋代）

山家昨夜房栊冷，梧桐一叶飘金井。长天如水净藏云，明月含金变秋景。

桂枝花拆风飘飘，谁在高楼吹玉箫。人间不见槎升汉，天上将看鹊作桥。

年少征人在何处，白露沾衣未归去。海畔今无漂母家，江南谁与王孙遇。

徘徊月下空长吟，吾徒自古难知音。欲上高台问明月，明月何不照人心。
答颜山农
湛若水（明代）

永新颜氏贤，眼底于八环。如何昨寄书，劝我立杏坛。

杏坛宁有几，自生民以还。夫我异于是，坛在灵台间。

至近而至远，随默以随言。无行而不与，无地何立焉。

留心理五典，神越三坟前。
和广汉见和东字 其一
彭汝砺（宋代）

驾言欲何之，于彼湖水东。茫洋众游鱼，凌厉一归鸿。

嚼蕊挹飞泉，解带临清风。寄声诗中伯，暇日倘来同。
沁园春 寿同馆虎贲百夫长邓仁甫
许有壬（元代）

十载炎方，同饮汉江，同为转蓬。恨寻常会面，当年无分，三千余恨，此地相逢。宇宙英奇，幽并慷慨，肯事区区笔砚中。男儿志，要长枪大剑，谈笑成功。辕门醉卧秋风。看落日旌旗掩映红。爱朔云边雪，一声寒角，平沙细草，几点飞鸿。湖海情怀，金兰气谊，莫惜琼杯到手空。君知否，怕明朝回首，渭北江东。
哭邢刍父六首
苏泂（宋代）

未晬俄孤子，垂髫便俊声。
深知表独立，敢谓竟无成。
嗜好惟经史，情亲到友生。
回看真梦幻，未必泯神明。
再送端叔
徐积（宋代）

关中日落时，但见山相接。塞上闭城时，但听吹芦叶。

延州平安火过早，月出山头照孤堡。王家池上醉欲倒，铜钵声中诗已了。

落笔挥成露布草，主人更索平戎表。文章意气入杳冥，金船插羽如飞鸟。

诸军鼓吹高牙晓，大纛门开扑馀燎。壮士犀衣剑气寒，客身依旧红霞绕。

陆生待寄梅花枝，庾郎莫爱芙蓉好。
十二月二十七日大雪中过吉水小盘渡西归三首
杨万里（宋代）

风卷寒江浪湿天，斜吹乱雪忽平船。
碧琉璃上琼花里，独载诗人孟浩然。
菩萨蛮
张抡（宋代）

人间何处难忘酒。兴来独步登岩岫。倚杖看云生。时闻流水声。

山花明照眼。更有提壶劝。一盏此时斟。都忘名利心。
溪上露坐
陆游（宋代）

水际风生爽拂裾，比邻自集不劳呼。
昏鸦杳杳飞初定，远树离离望欲无。
新竹出林时解箨，小荷翻露已成珠。
桥东一径苍苔滑，归舍还须稚子扶。
江行
鱼玄机（唐代）

大江横抱武昌斜，鹦鹉洲前户万家。

画舸春眠朝未足，梦为蝴蝶也寻花。

烟花已入鸬鹚港，画舸犹沿鹦鹉洲。

醉卧醒吟都不觉，今朝惊在汉江头。
送吴提刑赴召三首 其一
赵蕃（宋代）

拥节西来岁未更，提封略已遍循行。洞庭青草绝馀寇，沅水武溪俱力耕。

勿漫绣衣閒直指，正应天下急澄清。治平已召吴公去，材秀何人是贾生。
送王判官之江阴军幕
梅尧臣（宋代）

往时初渡江，颇爱江南美。谁知坐卧间，思及烟波里。

絮逐𩶆鱼繁，豉添莼线紫。君行语风物，到日应相似。
烟波即事
陆游（宋代）

父子团栾到死时，渔家可乐更何疑。
高文大策人皆有，且听烟波十绝诗。
自高梁桥泛舟回御园川路晓景即目 其一
弘历（清代）

长川浓露湿烟芜，舟趁晨凉暑若无。间有楼台临曲岸，胜他粉本广陵图。
幽州寒食游江乡园
汪元量（宋代）

晓出城南信杖藜，江乡小圃百花开。
侑尊妓女骑驴去，顶笠僧官跃马来。
几架秋千红嬝娜，数行箫管绿低徊。
隔河小艇人歌舞，摇荡春光不肯回。
登雨花台
王缜（明代）

雨花夫何为，舍利亦虚耳。不见旧时台，空见台基址。
奉陪陆使君长源诸公游支硎寺（寺即支公学道
皎然（唐代）

尝览高逸传，山僧有遗踪。佐游继雅篇，嘉会何由逢。
尘世即下继，色天当上峰。春晖遍众草，寒色留高松。
缭绕彩云合，参差绮楼重。琼葩洒巾舄，石瀃清心胸。
灵境若可托，道情知所从。
奉陪天使金陵王侯游山十首 其三 天使亭
吴与弼（明代）

箫鼓喧腾日正融，烝黎满路庆时雍。旌麾隐映红云表，天使重临天使峰。
皇帝朝献景灵宫天元殿门有灵芝为瑞时备员博士前道圣驾得预瞻仰获缀贺班赋诗上进
杨杰（宋代）

原庙躬朝献，高真监孝思。仙源传宝历，乾户产金芝。

火德资生毓，天元固本支。灵华依玉宇，瑞物陋铜池。

大庆同荣茂，甘泉杀等夷。洪休均草木，嘉应在仁慈。

舜举重瞳目，尧开八采眉。祥光斋殿照，喜气辅臣知。

三秀书图牒，千龄保福禧。愿如郊祀乐，志府播声诗。
百香诗 其七十三 水
郭居敬（元代）

粼粼鸭绿飏清光，日夜朝来有底忙。好有金鳞乘浪暖，桃花流出禹门香。
题汪水云诗卷
张嵩老（宋代）

君不见伯牙流水心，不是子期谁知音。
又不见颖师浮云操，不是昌黎谁品藻。
伯牙千古颖无人，此心此操谁重陈。
折扬黄华笑哑哑，寥寥太古风无淳。
钱唐君别二十载，江南江北情如海。
吴霜半梁鬓边丝，朗吟浩荡殊未艾。
十年尊酒又逢君，行歌流水弦浮云。
在自大古，雅澹飘逸思不群。
能言名山大川壮丽可怪处，收拾胸中为一部。
归来历历写瑶琴，一种风气传千古。
又言黄河泰华六合之内不胜游，何如九州之内更九州。
抱琴飘飘风万里，曾是天涯海角头。
当时此琴落落天西北，土音往往几人还解得。
怊怅悲愤恩怨昵昵多少情，尽寄胡笳十八拍。
会心又见锺子期，识操又过韩昌黎。
眼高已觉空四海，此水此云不在他人知。
九日题涂溪
白居易（唐代）

蕃草席铺枫叶岸，竹枝歌送菊花杯。

明年尚作南宾守，或可重阳更一来。
玄珠歌 其十九
张果（唐代）

玄珠鼓吹法雷霆，雨满中池变八琼。从此光明彻天上，五云行驾到蓬瀛。
天净沙·湖上送别
张可久（元代）

红蕉隐隐窗纱，朱帘小小人家，绿柳匆匆去马。断桥西下，满湖烟雨愁花。
读乐天集戏作五绝 其二
苏辙（宋代）

乐天得法老凝师，后院犹存杨柳枝。春尽絮飞馀一念，我今无累日无思。
访俞光大山居
李昱（明代）

立春才五日，同访隐君家。崖石昂如马，田塍曲似蛇。

诣幽诗缓得，扶倦杖堪誇。为忆山居好，留连至日斜。
寄孟宰
吴惟信（宋代）

在家只有一年闲，至乐多生笔砚间。天上有楼人不见，吟魂迷在雨中山。
答张文潜
陈师道（宋代）

我贫无一锥，所向皆四壁。
瀛洲足风露，胡不减饥色。
昔闻杜氏子，剪髻事尊客。
君妇定不贤，三梳奉巾栉。
下竺寺堂前独坐
顾逢（宋代）

风舞花旛万缕轻，石炉香冷一灯明。
坐来耳目身心静，仿佛慈云礼纖声。
破阵子·忆得去年今日
晏殊（宋代）

忆得去年今日
黄花已满东篱
曾与玉人临小槛
共折香英泛酒卮
长条插鬓垂
人貌不应迁换
珍丛又睹芳菲
重把一尊寻旧径
所惜光阴去似飞
风飘露冷时
和宗秀才惠诗七首
廖行之（宋代）

藉甚家声杜小冠，公候衮衮照门阑。
培风小作湖山隐，九万扶摇正好看。
遣怀
刘跂（宋代）

此身为客几东西，万物须于一马齐。山色不随春草绿，边声长伴夜乌啼。

宦游碌碌凭谁记，簿领纷纷为底迷。犹喜官轻无局事，不妨酣寝过晨鸡。
集句 其十
闻人祥正（宋代）

月倚觚棱宿雾收，三千珠翠拥宸游。

霓旌影乱箫声远，天子龙舆过玉楼。
春日
张倩倩（明代）

春衫带绾缕金绡，昼永空闲碧玉箫。
情到寄将何处好，曲栏杆外折红蕉。
刑部厅看竹效孟郊体和永叔
梅尧臣（宋代）

苍苍庭中竹，事莫叹迟速。
不同栏下草，一岁一回绿。
朝开花照曜，暮落风相逐。
何如饱霜雪，冬夏森寒玉。
谁将种官舍，本合近岩屋。
不可一日无，萧洒看未足。
阮生岂其愚，林中醉醽醁。
我当明月时，移床来此宿。
致政杨图南佥判惠园亭石刻来索恶语寄题四首
周必大（宋代）

七十归休古亦稀，谁濒四十挂朝衣。
天如不发湖山閟，林下真无一士归。
理学
卫宗武（宋代）

寥寥二千载，道统几欲坠。
濂洛既关中，浚源接洙泗。
乾淳诸大儒，流派何以异。
无极而及极，性命发其秘。
先天崦后天，理数稽其至。
四书共群籍，精微穷奥义。
五常与异端，辨析无遗旨。
谓教以渐进，谓功可直遂。
为说虽殊科，其归同一拨。
践修本诚敬，讲贯非口耳。
要在绝已私，浑然循天理。
启钥以抽关，发蒙而{上敬下目}聩。
后进有所宗，绝学得所继。
作者蔑以加，百世或可俟。
秋庭夜月有怀
李澄之（唐代）

游客三江外，单栖百虑违。山川忆处近，形影梦中归。

夜月明虚帐，秋风入捣衣。从来不惯别，况属雁南飞。
送别沅泛
权德舆（唐代）

念尔强学殖，非贯早从师。温温禀义方，慥慥习书诗。

计偕来上国，宴喜方怡怡。经术既修明，艺文亦葳蕤。

伊予谅无取，琐质荷洪慈。偶来贰仪曹，量力何可支。

废业固相受，避嫌诚自私。徇吾刺促心，婉尔康庄姿。

古人贵直道，内讼乖坦夷。用兹处大官，无乃玷清时。

羸车出门去，怅望交涕洟。琢磨贵分阴，岁月若飙驰。

千里起足下，丰年系镃dQ.苟令志气坚，伫见缨珮随。

斑斓五彩服，前路春物熙。旧游忆江南，环堵留蓬茨。

湖水白于练，莼羹细若丝。别来十三年，梦寐时见之。

宠荣忽逾量，荏苒不自知。晨兴愧华簪，止足为灵龟。

遐路各自爱，大来行可期。青冥在目前，努力调羽仪。
读勾践传
吕温（唐代）

丈夫可杀不可羞，如何送我海西头。
更生更聚终须报，二十年间死即休。
浣溪沙
佚名（宋代）

白玉楼中白雪歌。更将白纻衬春罗。软红香里最么麽。桃叶桃根随处有，江南江北见来多。风前月底奈愁何。
西江月
李公昴（宋代）

小鹢载池心月，长虹夸水中天。主人情重客留连。便欲乘风寒殿。

霜竹且传秋信，镜蕖不作春妍。夜凉正好倒金船。朔饮而今再见。
佚题
吴殿邦（明代）

鸟声花气满山溪，中有山翁醉似泥。诗思欲狂邀不得，粉墙石壁浑漫题。
灵山听猿斋祖首座号无传
释智愚（宋代）

龙猛因缘会北斋，轰轰南岳到荆溪。
宏纲若谓无人举，谁听孤猿月下啼。
入若耶溪
王籍（南北朝）

艅艎何泛泛，空水共悠悠。
阴霞生远岫，阳景逐回流。
蝉噪林逾静，鸟鸣山更幽。
此地动归念，长年悲倦游。
颍亭留别
元好问（金朝）

故人重分携，临流驻归驾。
乾坤展清眺，万景若相借。
北风三日雪，太素秉元化。
九山郁峥嵘，了不受陵跨。
寒波澹澹起，白鸟悠悠下。(澹澹 一作：淡淡)
怀归人自急，物态本闲暇。
壶觞负吟啸，尘土足悲咤。
回首亭中人，平林淡如画。
春晓访客
葛绍体（宋代）

述作当经纶，孤灯坐到晨。
笑迎东海日，唤起北窗人。
露滴烟梢静，鸟啼花迳春。
自怜身是客，与客谩相亲。
题高彦敬画和高季迪张来仪韵
王汝玉（明代）

贞元大历旧风流，赋尽江南芷若秋。何用山阳闻夜笛，水光云影总离愁。
题张氏新亭
范成大（宋代）

水杨成幄翠相遮，犹有东风管岁华。
叶底青梅无数子，梢头红杏不多花。
烦将链火炊香饭，更引长泉煮斗茶。
约我诗成须疥壁，莫嗔欹侧似归鸦！
次韵弱翁春中久雨
刘挚（宋代）

楚雨廉纤无尽时，园亭惟有草菲菲。桃花泛水飘红去，燕子贪泥带湿飞。

润彻玉琴春气弱，声侵罗幕夜寒微。东阳病骨疏慵甚，留取清樽待霁晖。
句
游酢（宋代）

青山控野双门壮，白浪排空万马来。
十六日对雨是日闻得濂溪地
周紫芝（宋代）

大麦结穗牛尾长，小麦满地秋云黄。清涟堂前今日雨，中有庐云汤饼香。

故人唤我庐云住，欲买茅椽近庐阜。得田于我复何求，只就天公觅甘澍。

天随农父与阴晴，云共东风作朝暮。云南云北水长流，下田高垄禾无数。

秫堪酿酒醉不醒，饭可充饥饱摩肚。先生不管醉尉呵，柱杖寻游绕云去。
晓至池上
刘敞（宋代）

宿雨坠高叶，薄云丽朝阳。园林澹澹秋，庭户萧萧凉。

水浅鱼怫郁，荷深鹭低昂。幽怀欣自得，佳赏契所望。

忽恐群动作，深林沸蜩螗。
和上官伟长芜城晚眺
严羽（宋代）

平芜古堞暮萧条，归思凭高黯未消。
京口寒烟鸦外灭，历阳秋色雁边遥。
清江木落长疑雨，暗浦风多欲上潮。
惆怅此时频极目，江南江北路遥遥。
奉和鲁望樵人十咏。樵子
皮日休（唐代）

相约晚樵去，跳踉上山路。将花饵鹿麛，以果投猿父。

束薪白云湿，负担春日暮。何不寿童乌，果为玄所误。
米元章曹子建应诏诗帖赞
岳珂（宋代）

呼嗟乎丕，摧干弱支。
予读此诗，何异乎煮豆而燃萁。
吊古以诗，观帖以奇。
瑶钿银泥，以侈厥题。
宿禅房院
程祁（宋代）

山庵极回互，禅房深晦藏。红尘来不到，虚室自生凉。

好鸟时孤啭，幽兰静亦香。征车又晓去，终恨世缘长。
再和前韵 其一
彭汝砺（宋代）

天上参差殿阁开，孤城纵望兴悠哉。江湖凫鹤多如雪，总拟将迎杖锡来。
颂古四十八首
释慧开（宋代）

天晴日头出，雨下地上湿。
尽情都说了，只恐信不及。
赠钦师
萨都剌（元代）

随缘驻瓶锡，顶雪已差差。莫道禅非学，心空不废诗。
偶成
司马光（宋代）

於陵薄三公，桔槔亲灌园。
伯成轻南面，执耒耕丘樊。
渊明耻为令，乞食倚人门。
贤人乐遂志，荣辱安足言。
鄙载夸毗子，结驷乘朱轩。
解佩令·摧强挫锐
马钰（金朝）

摧强挫锐，常搜己过。处真常、毋劳打坐。每向人前，须做小、无心做大。坎离中、虎眠龙卧。不憎不爱，无人无我。又何愁、非灾横祸。自在逍遥，与云朋、霞友唱和。占清闲，自家几个。
春风
梅尧臣（宋代）

常愁春云低，谁料春风恶。
摇扇无定响，折干时闻落。
吹花拥细草，送两来高阁。
江燕倚身轻，逆飞前复却。
地驱歌乐辞四首
佚名（隋代）

青青黄黄，雀石颓唐。
槌杀野牛，押杀野羊。

驱羊入谷，白羊在前。
押女不嫁，踏地唤天。

侧侧力力，念君无极。
枕郎左臂，随郎转侧。

摩捋郎须，看郎颜色。
郎不念女，不可与力。
醉花阴
何振岱（清代）

守着灯儿红一颗。独自西窗坐。没得素心人，欲说无聊，只有梅花我。

今宵真个能来么。奈梦都难做。比月旧时圆，钩起离愁，不醉如何躲。
赠处州段郎中
方干（唐代）

幸见仙才领郡初，郡城孤峭似仙居。
杉萝色里游亭榭，瀑布声中阅簿书。
德重自将天子合，情高元与世人疏。
寒潭是处清连底，宾席何心望食鱼。
山鹕
邹浩（宋代）

大如青菜小如乌，色亦苍然二者俱。嗣岁不惟催布谷，可人尤是劝提壶。

巧兼琴弄端谁使，追得年光赖尔呼。萱草堂高欣属耳，筠笼随我入东吴。
送胜云小师
皎然（唐代）

昨日雪山记尔名，吾今坐石已三生。

少年道性易流动，莫遣秋风入别情。
春日书僧舍壁 其二
吴惟信（宋代）

松风声里草堂幽，欲问归津又小留。人自看诗春自老，毋烦海燕说闲愁。
苏门山吊容城孙徵君
杨豫成（清代）

输金慷慨赴燕台，忠义真能激草莱。抗节一生轻宦竖，及门两代毓卿材。

伏生高寿传经久，邵子行窝适兴来。我过苏门深仰止，名山高士各崔嵬。
送外兄方卿公美赴广东宪十绝
黄公度（宋代）

亲舆昔侍角方总，使节今持鬓未苍。
竹马儿童半相识，分明遗爱在甘棠。
山堂积翠
严而舒（明代）

轩豁岩西一草堂，窗虚四望海天长。红蕖出水争榴火，绿柳含烟并竹苍。

客拥寒炉霜气减，雁来阳月菊花忙。因时正好开吟社，半作诗狂半酒狂。
蜗庐
陆游（宋代）

小葺蜗庐便著家，槿篱莎径任欹斜。
为生草草僧行脚，到处悠悠客泛槎。
孤蝶惜衣晴曝粉，樨蜂贪蜜晚争花。
有书嬾读吾堪愧，睡起何妨自磑茶。
偈颂一百零二首 其八十三
释绍昙（宋代）

水洗硬石头，浪打枯杨树。净智装严功德聚。虽然脱体无尘，未是透法身句。

如何是透法身句，只有湖水无行路。
优钵罗花歌
岑参（唐代）

参尝读佛经，闻有优钵罗花，目所未见。天宝景申岁，参忝大理评事，摄监察御史，恋伊西北庭度支副使。自公多暇，乃刀府庭内，栽树种药，为山凿池。婆娑乎其间，足以寄傲。交河小吏有献此花者，云得之于天山之南。其状异于众草，势巃嵸如冠弁。嶷然上耸，生不傍引，攒花中折，骈叶外包，异香腾风，秀色媚景。因赏而叹曰，尔不生于中土，僻在遐裔，使牡丹价重，芙蓉誉高，惜哉！夫天地无私，阴阳无偏，各遂其生，自物厥性，岂以偏地而不生乎，岂以无人而不芳乎？适此花不遭小吏，终委诸山谷，亦何异怀才之士，未会明主，摈于林薮邪！因感而为歌，歌曰：

白山南，赤山北。
其间有花人不识，绿茎碧叶好颜色。
叶六瓣，花九房。
夜掩朝开多异香，何不生彼中国兮生西方。
移根在庭，媚我公堂。
耻与众草之为伍，何亭亭而独芳。
何不为人之所赏兮，深山穷谷委严霜。
吾窃悲阳关道路长，曾不得献于君王。
春日湖上五首
释斯植（宋代）

乐天遗迹暂徘徊，路入深云满径苔。
花影上栏吟未稳，东风空倩蝶飞来。
题西亭
白居易（唐代）

多见朱门富贵人，林园未毕即无身。

我今幸作西亭主，已见池塘五度春。
入道诗十九首
王庆升（宋代）

浮世功名水一沤，数来谁得百年留。
使能久履姬姜位，泽不加民时可羞。
灯下书怀二首 其二
方一夔（宋代）

青云谢足下，流水暗门阑。生计作诗苦，客愁行路难。

老惭鞍马晚，穷笑砚蟾寒。岁暮馀松菊，留人仔细看。
观使许公
刘麟瑞（元代）

元戎忽已化鲵鲸，少长呼来就此烹。科第昔曾誇冠世，衣冠今忍负平生。

休教秉笔修降表，乍可捐躯肯献城。壹惠已彰幽壤慰，巍巍庙貌焕高甍。
再次武公望雪梅韵五首
廖行之（宋代）

每忆西湖处士吟，暗香浮处最关心。
而今也有冰霜操，只要人知韶濩音。
蔷薇花
董嗣杲（宋代）

接夏连春秀可夸，东山云月满谁家。
浪埋纖刺翻晴锦，绡缀柔条熨暮霞。
海外有瓶还贮水，亭前无洞可藏花。
多年不拆黄封酒，莫向樽前说梦华。
次叔通见寄四首韵 其四 晚福
刘学箕（宋代）

周遭山五峰，环抱潭一曲。溪头植杨柳，山下栽松菊。

盈阡䆉稏香，绕舍梨柿熟。归来书在床，出去云满屋。

萧散乐予心，可谓享清福。
满目青山轩
王冕（元代）

满目青山似画图，道人于此即安居。
不知世上功名好，但觉门前车马疏。
风月四时同笑傲，乾坤千古一蘧庐。
我生亦有林泉癖，欲老衡茅愧不如。
赠熊士登
元稹（唐代）

平生本多思，况复老逢春。今日梅花下，他乡值故人。
同黄茂才君甫登海西台沽饮霍演荣垆头之酒偕乃兄侄潜甫元聘诸君子同集
李英（清代）

登台纵目望罗浮，台下飞来二鹤楼。君自解囊邀我醉，踏歌归去卧丹丘。
题翠岩亭
王亘（宋代）

一壑盘苍玉，峰峦尺五天。
人间怪泉石，岭外好山川。
寺近鲸宵吼，林深犊昼眠。
谪仙三百载，此乐有谁传。
过珥渎单老（一作宅）
戴叔伦（唐代）

毫末成围海变田，单家依旧住溪边。

比来已向人间老，今日相过却少年。
菩萨蛮
魏夫人（宋代）

红楼斜倚连溪曲。楼前溪水凝寒玉。荡漾木兰船。船中人少年。

荷花娇欲语。笑入鸳鸯浦。波上暝烟低。菱歌月下归。
客舍悲秋有怀两省旧游呈幕中诸公
岑参（唐代）

三度为郎便白头，一从出守五经秋。
莫言圣主长不用，其那苍生应未休。
人间岁月如流水，客舍秋风今又起。
不知心事向谁论，江上蝉鸣空满耳。
千秋峡坐风怀白香夫子
龚鉽（清代）

潭空雨过默龙声，泉漱虹飞石磴明。涧水曲缘村外落，炊烟低傍树中生。

重来拨草寻诗径，不坐逢人问峡名。记得千秋题句在，峰岩同忆桂林城。
送婆罗门
清江（唐代）

雪岭金河独向东，吴山楚泽意无穷。
如今白首乡心尽，万里归程在梦中。
贺新郎五十八首 其三
蒋士铨（清代）

潇洒房栊底。展文茵、红氍一片，秋光如水。残月晓风多少恨，我辈钟情而已。

问低唱、浅斟何似。忍把浮名轻换了，钝词锋、不过吴蒙耳，敢浪犯、将军垒。

官斋十笏堆图史。拓轩窗招人来坐，米家船里。锦袋绯鱼腰手版，别驾风流如此。

欢海内、几人知己。虚掷年华无寸益，戴儒冠、不合称才子。

击碎也、乌皮几。
当阳道中
朱琦（清代）

楚塞苍茫外，乾坤战关中。晚烟乌桕冷，山势虎崖雄。

{厂孝}豁形如吼，呕呀语不通。夷歌声又起，野哭几家同。
承刘学录示三山佳咏兼欲下旬仙鲤湖宿约以诗
陈宓（宋代）

诵君盈轴三山咏，唤起前回二纪游。
老我无因重一到，时将佳句洗昏眸。
赠梦龄兼怀昌龄
王十朋（宋代）

我缘窃禄寓东州，子亦相从千里游。铁砚功名壮心在，短檠灯里夜窗幽。

治书晁错宜登第，射策公孙定取侯。他日三人老兄弟，结庐相共保松楸。
永遇乐（二之一·歇指调）
柳永（宋代）

薰风解愠，昼景清和，新霁时候。火德流光，萝图荐祉，累庆金枝秀。璿枢绕电，华渚流虹，是日挺生元后。缵唐虞垂拱，千载应期，万灵敷祐。

殊方异域，争贡琛赆，架巘航波奔凑。三殿称觞，九仪就列，韶頀锵金奏。藩侯瞻望彤庭，亲携僚吏，竞歌元首。祝尧龄、北极齐尊，南山共久。
偈二十七首 其二十七
释绍隆（宋代）

脱身已晓南柯梦，始觉人间万事空。吹起还乡无孔笛，夕阳斜照碧云红。
偈颂一百五十首
释心月（宋代）

髻中珠，只者是。
如优昙花，时一现尔。
坐断意根，方能侧耳。
摊破诉衷情（和）
蔡楠（宋代）

栏干十二绕层楼。珠帘卷素秋。当年尊酒屡迟留。识公惟白鸥。

才得趣，又成愁。情钟我辈流。买山同隐肯来不。遥怜笑点头。
上韩平原
华岳（宋代）

君家勋业在盘盂，莫把头颅问钃镂。
汉地不埋王莽骨，唐天难庇禄山躯。
不随召奭始求老，便学孔明终托孤。
十庙英灵俨如在，谩于宗社作穿窬。
偈颂一百零四首 其一○三
释绍昙（宋代）

有一物，全机用。尘劳之俦，如来之种。轻若鸿毛轻，重若丘山重。

之峰信手拈来，点破劳生尘梦。刚被秋虫落叶知，清声戛玉寒，翠色黄金弄。

虽然不直分文，掷地金声，令人惊悚。
送别陈侍郎应求知泉州
林光朝（宋代）

百片牙旗水面长，蔡邕题在刺桐乡。
十年杯酒开云榭，一样官衔过洛阳。
我亦携家缘送客，谁能扫地自焚香。
野桥冲腊寒梅白，莫要登临忆侍郎。
九月十日即事
李白（唐代）

昨日登高罢，今朝更举觞。
菊花何太苦，遭此两重阳？
达磨赞
释如净（宋代）

豁然无圣，自作自败。
面壁钉樁，犹敢捏怪。
尀耐神光屙一堆，引他臭秽遭他坏。
咦，葛藤荒草遍乾坤，
年年賸欠春风债。
闲适吟
邵雍（宋代）

为士幸而居盛世，住家况复在中都。
虚名浮利非我有，绿水青山何处无。
选胜直宜寻美景，命俦须是择吾徒。
乐闲本属闲人事，又与偷闲事更殊。
宫词
王仲修（宋代）

春风来自斗杓东，万物欣欣鼓舞中。
凤纸催裁宽大诏，拂明宣下未央宫。
凤栖梧
丁谓（宋代）

朱阙玉城通阆苑。月桂星榆，春色无深浅。萧瑟篌笙仙客宴。蟠桃花满蓬莱殿。

九色明霞裁羽扇。云雾为车，鸾鹤骖凋辇。路指瑶池归去晚。壶中日月如天远。
安定城楼
李商隐（唐代）

迢遰高城百尺楼，绿杨枝外尽汀洲。
贾生年少虚垂泪，王粲春来更远游。
永忆江湖归白发，欲回天地入扁舟。
不知腐鼠成滋味，猜意鹓鶵竟未休。
于鳞赴浙臬邂逅吴门有赠凡四首 其二
王世贞（明代）

楼船金鼓殷如雷，宪府春当海国开。西岭白云推案出，中原紫气渡江来。

翛然自喜千秋事，去矣谁当一代才。今夜吴阊寒更好，最怜分手各登台。
端居
郑谷（唐代）

叶叶下高梧，端居失所图。乱离时辈少，风月夜吟孤。

旧疾衰还有，穷愁醉暂无。秋光如水国，不语理霜须。
句 其二
陈旸（宋代）

南台沙合半成洲，千尺虹桥橄榄舟。
庚寅元夕月当蚀雨作不见明日奚相士索诗书此
黎廷瑞（宋代）

月中八万四千宫，不管妖蟆啖老瞳。
白兔药成无用处，墨龙云上有奇功。
且忻玉宇琼楼在，莫恨银花火树空。
自古庚寅多此事，烦君抬眼相苍穹。
采阳轩
李昴英（宋代）

看尽西园十里梅，黄昏寒月趁人回。
要圆一段清游事，更访仙宫索茗杯。
送张明德使君赴南恩州
柳贯（元代）

几许炎州画里山，西风驱向马前看。
诗人旧志三刀喜，边候新乘一障安。
时取椰浆斟玉液，饶将桂蠹存雕盘。
雪花定比常年大，燕寝香凝夜气寒。
嘲庐山道士
陈沆（清代）

啖肉先生欲上升，黄云踏破紫云崩。

龙腰鹤背无多力，传与麻姑借大鹏。
哭舅氏元美先生二首
曹子念（明代）

浔阳千里恨春潮，一去麻姑信息遥。
华表纵教归白鹤，也应城市半萧条。